তিনি প্রতিশোধ নিতে জানতেন না। ১৯৮১ খ্রীষ্টাব্দে রায়গঞ্জ উপজেলার নিমগাছিতে তৎকালীন বিএনপি সরকারের স্বরাষ্ট্র মন্ত্রী ডাঃ এম.এ মতিনের একটি জনসভা অনুষ্ঠিত হয়। সভা চলাকালীন সময়ে রাত ৯ টার দিকে কিছুক্ষণের জন্য বিদ্যুৎ চলে যায়। এতে যেন শাসক গোষ্ঠি সমর্থকদের মাথায় বাজ পড়ে। মন্ত্রীকে বোঝানো হয় যে, জনসভা ভন্ডুল করার উদ্দেশ্যে পল্লী বিদ্যুৎ সমিতির সভাপতি আওয়ামী রাজনীতির সঙ্গে জড়িত ইসহাক হোসেন তালুকদারের আদেশেই বিদ্যুৎ বন্ধ করা হয়েছে। আসলে যান্ত্রিক ত্রুটির জন্যই সাময়িক ভাবে বিদ্যুৎ বন্ধ হয়েছিল। কিন্তু কার কথা কে শোনে। প্রকৃত কারণ অনুসন্ধান না করেই ইসহাক হোসেন তালুকদারের নামে মামলা দায়ের করা হলো। তাঁর বিরুদ্ধে গ্রেপ্তারি পরোয়নাও জারি করা হয়। এইটা ছিল তাঁর বিরুদ্ধে প্রথম রাজনৈতিক মামলা। বিনা অপরাধে এ মামলায় তিনি কিছুদিন করাভোগ করেছিলেন। এলাকাবাসীর প্রবল আন্দোলনের প্রেক্ষিতে তাকে জেলখানা থেকে জামিনে মুক্তি দেয়া হয়। পরে অভিযোগের সত্যতা না থাকায় মামলাটি খারিজ হয়ে যায়। তার আইনজীবি তাকে মিথ্যা মামলায় হয়রাণি করার প্রতিবাদে প্রতিপক্ষের বিরুদ্ধে মানহানি মামলা করার পরামর্শ দিলেও এই নির্বিরোধী মানুষ তা করেননি।